༄༅། །ཡི་དམ་གྱི་ལྷ་འགའ་ཤས་ཀྱི་རྒྱུན་ཁྱེར་བཞུགས་སོ། །

དྲག་དམར་རྒྱུན་ཁྱེར་ཞལ་ཤེས་མ་བཞུགས་སོ། །འདིར་བླ་མ་དྲག་པོ་ཀཱི་ལ་ཡའི་རྒྱུན་ཁྱེར་མན་ངག་ཞལ་ཤེས་མ་ལྟར་སྒྲུབ་པ་ལ། ཐོག་མར་སྐྱབས་སེམས་ནི། མཆོག་གསུམ་ཀུན་འདུས་བླ་མ་ལྷར། །བྱང་ཆུབ་བར་དུ་སྐྱབས་སུ་མཆི། །རྒྱལ་འགོང་དམ་སྲི་ལས་བརྒལ་ཕྱིར། །བླ་མ་དྲག་པོ་བསྒོམ་པར་བགྱི། །དེ་ནས་སྲུང་འཁོར་ནི། ཧཱུཾ། སྟེང་འོག་ཕྱོགས་མཚམས་ཐམས་དུ། །གསེར་གྱི་འཁོར་ལོ་རྩིབས་སྟོང་ཅན། །ཁ་སྦྱོར་གནམ་ས་འབྱར་བའི་ནང༌། །བདག་དང་བསྲུང་བྱ་འཁོད་པར་གྱུར། །ཨོཾ་བཛྲ་ཙཀྲ་ཙཀྲ་ཧཱུཾ་ཕཊ། དེ་ནས་དངོས་གཞི་ནི། ཨོཾ་སྭ་བྷ་ཝ་བི་ཤུདྡྷ་བརྗོད། རྫོགས་པ་ཆེན་པོའི་ཀློང་ཉིད་ལས། །དྲན་རིག་འདི་ཀ་དྲག་པོའི་སྐུ། །ཆུ་ལས་ཆུ་ལྦུར་རྡོལ་བ་ལྟར། །བདག་ཉིད་གུ་རུ་དྲག་པོ་རྩལ། །བསྐལ་པའི་མེ་ལྟར་འབར་བའི་ཞལ། །མཆེ་གཙིགས་ལྗགས་འདྲིལ་སྤྱན་གསུམ་པ། །སྨ་ར་སྨིན་མ་རལ་པའི་མེས། །བར་ཆད་བགེགས་དཔུང་སྲེག་པར་བྱེད། །སྐུ་སྟོད་དཔལ་གྱི་ཆས་ཀྱིས་བརྒྱན། །སྐུ་སྨད་ཆུ་སྲིན་ཕུར་གཤམ་ཅན། །ཕྱག་གཡས་རྡོ་རྗེ་རྩེ་དགུ་པ། །འཕྱར་བས་དྲེགས་པ་ལས་ལ་ཁོལ། །གཡོན་ན་ལྕགས་སྡིག་མགོ་དགུ་པ། །བསྣམས་པས་རྒྱལ་འགོང་སྙིང་ལ་གཟིར། །རྒྱན་གྱི་ལྷ་དང་ཁྲོ་བོའི་ཚོགས། །མིག་འབྲས་ནང་དུ་གཟུགས་བརྙན་བཞིན། །ཕྲ་ལ་མ་འདྲེས་སྐུ་ཡི་གནས། །སོ་སོར་གསལ་བའི་སྙིང་ཁ་རུ། །ཙིཏྟའི་གུར་ཁྱིམ་ཕྱག་རྒྱ་བཅའ། །མགྲིན་པའི་གྲེ་ཕུག་ཡངས་པའི་ནང༌། །ཡས་ལ་ཀཱ་སྟེ་མས་ལ་ཨ། །ཉི་ཟླ་གའུ་ཁ་སྦྱོར་གྱི། །དབུས་སུ་ཧཱུཾ་དམར་འབར་བའི་མཐར། །སྔགས་འཕྲེང་དམོད་པའི་མཚོན་ཆས་བསྐོར། །དྲག་སྔགས་འབྲུག་སྟོང་ལྡིར་བའི་སྒྲ། །དུས་མཐའི་རླུང་ཤུགས་ལྟ་བུ་ཡིས། །འཁོར་ལོ་ཁ་སྦྱོར་དྲག་ཏུ་འཁོར། །རྩིབས་ལས་ལྕགས་སྡིག་མགོ་དགུ་པ། །ཁ་གདངས་གྲངས་མེད་ཕྱིར་བཀྱེ་བས། །རྒྱལ་འགོང་དམ་སྲིད་ཧབ་ཧབ་ཟ། །འཁོར་ལོའི་རྩིབས་ཆེན་བསྣོལ་བའི་བར། །དགྲ་བགེགས་རྡུལ་དུ་བརླག་པར་གྱུར། །དེ་ལྟར་གསལ་བའི་གནས་གསུམ་ལས། །འོད་འཕྲོས་ཕྱོགས་བཅུའི་ཞིང་ཁམས་དང༌། །ཁྱད་པར་རྔ་ཡབ་དཔལ་རི་ནས། །སློབ་དཔོན་ཆེན་པོའི་སྐུ་གསུང་ཐུགས། །དཀོན་མཆོག་གསུམ་གྱི་རྣམ་པ་རུ། །སྤྱན་དྲངས་ཉི་ཟེར་རྡུལ་ལྟར་བྱོན། །ལྷ་སྔགས་ཕྱག་རྒྱ་གསལ་བ་ལ། །ཐིམ་པས་ལུས་ལ་གཟི་བརྗིད་དང༌། །ངག་ལ་སྔགས་ཀྱི་ནུས་པ་དང༌། །སེམས་ལ་རྟོགས་པའི་ཡེ་ཤེས་བསྐྱེད། །དབང་བསྐུར་བྱིན་རླབས་མཆོག་ཐོབ་སྟེ། །ལུས་ངག་ཡིད་གསུམ་སྨིན་པར་གྱུར། །ཨོཾ་ཨཱཿཧཱུཾ་ཨརྩི་ནི་རྩིག་ན་མོ་བྷ་ག་ཝ་ཏེ་བཛྲ་ཀཱི་ལི་ཀཱི་ལ་ཡ། ཞེས་ཅི་ནུས་བཟླས་པའི་མཐར། ཨོཾ། ཅིར་སྣང་འདོད་ཡོན་མཆོད་པའི་སྤྲིན། །མ་སྤངས་རྒྱན་དུ་རོལ་བས་མཆོད། །ཨཱཿསྒྲ་རྣམས་འཛིན་པས་མ་བསླད་པར། །གྲགས་སྟོང་ནཱ་དའི་དབྱངས་ཀྱིས་བསྟོད། །ཧཱུཾ། དྲན་རྟོག་འོད་གསལ་ཁྱོད་ཐུགས་དང༌། །གཉིས་སུ་མེད་པའི་དངོས་གྲུབ་སྩོལ། །ཡི་གེ་བརྒྱ་པས་ལྷག་ཆད་བསྐངས་ནས། བསྡུ་རིམ་ནི། བདག་ཉིད་རིག་འཛིན་ཆེན་པོ་ཡི། །སྣང་ཆ་གསལ་བ་དབྱིངས་སུ་བསྡུ། །སྟོང་ཆ་བློ་འདས་ཆེན་པོར་བལྟ། །ཞེས་མཉམ་པར་བཞག་ལ། ཐུན་མཚམས་སྒྱུ་མའི་ལྷ་སྐུར་ལྡང༌། །དགེ་འདིས་འགྲོ་བ་མ་ལུས་པ། །ཕྱི་ནང་བར་ཆད་ལས་བརྒལ་ཤོག །ཅེས་པའང་རྒྱུན་གྱི་ངག་འདོན་དུ་དགེ་རིན་པས་སོ།། །།རྟ་ནག་ལྕགས་རལ་ཅན་གྱི་རྒྱུན་ཁྱེར་བཞུགས་སོ། །འདིར་ཡི་དམ་རྟ་མགྲིན་ནག་པོ་རྒྱུན་དུ་སྒྲུབ་པར་འདོད་ན། ཐོག་མར་སྐྱབས་སེམས་ནི། བླ་མ་མཆོག་གསུམ་ལྷག་པའི་ལྷར། །བྱང་ཆུབ་བར་དུ་སྐྱབས་སུ་མཆི། །གདོན་བགེགས་བར་ཆད་ལས་བརྒལ་ཕྱིར། །རྟ་མགྲིན་ནག་པོ་བསྒོམ་པར་བགྱི། །སྭ་བྷ་ཝས་ཕུང་ཁམས་སྦྱངས། སྟོང་ཉིད་དབྱིངས་ལས་སྙིང་རྗེའི་རྩལ། །ལྷུན་གྲུབ་དྲག་པོའི་གཞལ་ཡས་སུ། །པདྨ་ཟླ་ཉིད་བརྩེགས་པའི་སྟེང༌། །ས་བདག་གདུག་པ་བསྣོལ་བའི་ཁར། །རང་རིག་ཧྲིཿཡིག་མཐིང་ནག་ལས། །འོད་ཟེར་མཚོན་ཆ་སྣ་ཚོགས་འཕྲོས། །ཀླུ་གཉན་གདུག་པ་ཅན་རྣམས་དང༌། །རྒྱལ་བསེན་དམ་སྲི་ཕོ་མོ་སོགས། །གདོན་བགེགས་ཐམས་ཅད་ཚར་བཅད་ནས། །ཚུར་བསྡུས་ཡོངས་སུ་གྱུར་པ་ལས། །བདག་ཉིད་རྟ་མགྲིན་ནག་པོའི་སྐུ། །ཁྲོ་གཏུམ་ཞལ་གཅིག་ཕྱག་གཉིས་པ། །ཞལ་གདངས་ལྗགས་འདྲིལ་མཆེ་བ་གཙིགས། །སྤྱན་གསུམ་སྡང་མིག་ཁྲོ་གཉེར་བསྡུས། །སྨིན་མ་ཨག་ཚོམ་མེ་ལྟར་འབར། །ཐོད་སྐམ་ལྔས་དབུ་ལ་བརྒྱན། །ལྕགས་ཀྱི་རལ་པ་སྤྲུགས་པའི་གསེབ། །རྟ་མགོ་ལྗང་ཞུ་རྟ་སྐད་འཚེར། །ཕྱག་གཡས་རལ་གྲི་ཀླད་ལ་བསྐོར། །གཡོན་པས་ལྕགས་ཀྱུ་ཞགས་པ་བསྣམས། །གླང་ཆེན་ཀོ་རློན་ཞིང་ཆེན་དང༌། །སྟག་ཤམ་རུས་པའི་རྒྱན་དྲུག་དང༌། །མགོ་རློན་ལྔ་བཅུ་སྦྲུལ་རིགས་ལྔས། །སྐུ་ལ་བརྒྱན་ཅིང་ཕྱི་རོལ་ནས། །དར་ནག་བེར་ཆེན་ལྷུག་པར་གསོལ། །ཞབས་གཉིས་དབོའི་དོར་སྟབས་ཀྱིས། །མི་དཔུང་འབར་བའི་ཀློང་ན་བཞུགས། །གནས་གསུམ་འབྲུ་གསུམ་མཚན་པ་ལས། །འོད་འཕྲོས་འོག་མིན་བདེ་ཆེན་ཞིང༌། །པདྨ་དབང་གི་གཞལ་ཡས་ནས། །བསྒོམ་པ་ཇི་ལྟའི་ཡེ་ཤེས་པ། །སྤྱན་དྲངས་རྟ་སྐད་ཙེར་ཙེར་བྱོན། །གདོད་ནས་དམ་ཡི་དབྱེར་མེད་པའི། །ལྷུན་གྲུབ་རིག་པའི་ཀློང་དུ་བསྟིམས། །རང་རིག་ལྷ་དང་རོ་གཅིག་པར། །ཤེས་པས་དོན་གྱི་དབང་ཐོབ་སྟེ། །དབང་རྟགས་རྟ་སྐད་ལན་གསུམ་འཚེར། །ཁམས་གསུམ་སྲིད་གསུམ་དབང་དུ་བསྡུས། །ཀླུ་གཉན་གདུག་པ་ཅན་རྣམས་དང༌། །རྒྱལ་བསེན་དམ་སྲི་ཕོ་མོ་སོགས། །གདོན་བགེགས་ཐམས་ཅད་སྙིང་རྩ་འདར། །ལ་ལ་བཀའ་ཉན་བྲོ་བོར་ཏེ། །ཕྱིན་ཆད་དམ་ལས་མི་འདའ་ཞིང༌། །ལ་ལ་རྒྱ་མཚོའི་ཕར་མཐར་བྲོས། །བར་མཚམས་མཚོན་ཆའི་འཁོར་ལོ་དང༌། །མེ་དཔུང་འབར་བས་ཆོད་པར་གྱུར། །ཐུགས་ཀར་ཉི་སྟེང་ཧྲཱིཿཡིག་མཐར། །སྔགས་ཕྲེང་ནག་པོས་བསྐོར་བ་ལས། །འོད་ཟེར་མཚོན་ཆ་སྣ་ཚོགས་འཕྲོས། །བདག་ལ་གནོད་པའི་དགྲ་སྤྱི་དང༌། །ཁྱད་པར་ནག་ཕྱོགས་ལ་དགའ་བའི། །ཀླུ་གཉན་གདུག་པ་ཅན་རྣམས་དང༌། །རྒྱལ་བསེན་དམ་སྲི་ཕོ་མོ་སོགས། །གདོན་བགེགས་ཐམས་ཅད་ཚར་གཅོད་གྱུར། །ཨོཾ་ཧྲཱིཿ བཛྲ་ཀྲོ་དྷ་ཧྱ་གྲཱྀ་ཝ་ཧུ་ལུ་ཧུ་ལུ་ཧཱུཾ་ཕཊཿནཱ་ག་རཀྵ་ནག་པོ་ཏི་པ་ར་ཙ་མ་ར་ཡ་ཕཊ། ཞེས་ཅི་ནུས་བཟླས་པའི་མཐར། མཆོད་གཏོར་སོགས་འབུལ་ན། ཨོཾ་བཛྲ་ཀྲོ་དྷ་ར་ཛ་ས་པ་རི་ཝ་རེ་ཨརྒྷཾ་སོགས་ཀྱིས་མཆོད། གཏོར་མ་ཡང་སྔགས་དེའི་མཐར་ཨི་དམ་བ་ལིང་བཏགས་པས་ཕུལ། ཧྲཱིཿ འགྱུར་མེད་ཆོས་དབྱིངས་ངང་ལས་མ་གཡོས་ཀྱང༌། །ལོག་འདྲེན་འདུལ་ཕྱིར་ཁྲོ་བོའི་སྐུར་སྟོན་པ། །འཇིགས་བྱེད་གར་དགུའི་ཉམས་ལྡན་ཧེ་རུ་ཀ །དཔལ་ཆེན་རྟ་ནག་ཞབས་ལ་ཕྱག་འཚལ་ལོ། །ཅེས་བསྟོད་ནས་ཡི་གེ་བརྒྱ་པས་ལྷག་ཆད་བསྐངས། བསྡུ་རིམ་ནི། བདག་ཉིད་ཁྲོ་རྒྱལ་རྟ་མགྲིན་གྱི། །སྣང་ཆ་གསལ་བ་སྐད་ཅིག་གིས། །དམིགས་མེད་ཆོས་ཀྱི་དབྱིངས་སུ་བསྡུ། །སྟོང་ཆ་བློ་འདས་ཆེན་པོར་བལྟ། །ཞེས་མཉམ་པར་བཞག རྗེས་ཐོབ་སྒྱུ་མའི་ལྷ་སྐུར་ལྡང༌། །དགེ་འདིས་འགྲོ་བ་མ་ལུས་པ། །གདོན་བགེགས་བར་ཆད་ལས་བརྒལ་ནས། །བླ་མེད་བྱང་ཆུབ་ཐོབ་ཕྱིར་བསྔོ། །གདོད་ནས་ལྷུན་གྲུབ་རང་རིག་ཡེ་ཤེས་ཆེའི། །རང་བཞིན་མགོན་པོ་ཁྱོད་དང་དབྱེར་མེད་པས། །དག་གསལ་རྣལ་འབྱོར་ལྷ་ཡི་དཀྱིལ་འཁོར་དུ། །བསྙེན་ཅིང་བསྒྲུབས་པས་ཁྱོད་སྐུར་མྱུར་འགྲུབ་ཤོག། །།ཅེས་པའང་རྒྱུན་གྱི་ངག་འདོན་དུ་དགེ་རིན་པས་སོ།། །།ཡི་དམ་དྲག་པོ་གསུམ་འདྲིལ་གྱི་རྒྱུན་ཁྱེར་བཞུགས་སོ། །འདིར་ཡི་དམ་དྲག་པོ་གསུམ་འདྲིལ་གྱི་སྒོམ་བཟླས་བྱེད་པར་སྤྲོ་ན། ཐོག་མར་སྐྱབས་སེམས་ནི། བླ་མ་མཆོག་གསུམ་རྩ་གསུམ་ལྷག་པའི་ལྷར། །བྱང་ཆུབ་སྙིང་པོའི་བར་དུ་སྐྱབས་སུ་མཆིས། །བདག་གཞན་གདོན་བགེགས་བར་ཆད་ལས་བརྒལ་ཕྱིར། །ཡི་དམ་དྲག་པོ་གསུམ་འདྲིལ་བསྒོམ་པར་བགྱི། །སྭ་བྷ་ཝས་ཕུང་ཁམས་སྐྱེ་མཆེད་སྦྱངས། སྟོང་པའི་ངང་ལས་རང་རིག་ཧཱུཾ་མཐིང་ནག །འབར་བའི་འོད་ཀྱིས་དོན་གཉིས་ཡོངས་གྱུར་པས། །རང་ཉིད་གསལ་བདག་ཞལ་གཅིག་ཕྱག་གཉིས་པ། །སྐུ་མདོག་མཐིང་ནག་སྟག་ཤམ་སྦྲུལ་གྱིས་བརྒྱན། །ཕྱག་གཡས་རྡོ་རྗེ་རྩེ་ལྔ་ནམ་མཁའ་གདེངས། །གཡོན་པ་ཐུགས་ཀར་རྗེས་འཛིན་སྡིག་མཛུབ་མཛད། །ཞབས་གཉིས་གཡས་བསྐུམས་གཡོན་བརྐྱངས་གདོན་བགེགས་མནན། །དབུ་སྐྲ་ཁམ་སེར་གྱེན་དུ་འཁྱིལ་བའི་གསེབ། །རྟ་མགོ་ལྗང་ཞུ་རྟ་སྐད་འཚེར་བའི་སྟེང༌། །ཡེ་ཤེས་ཁྱུང་དཀར་རྭ་དང་མཆུ་སྡེར་ཅན། །ཕྱག་གཉིས་ཀླུ་རིགས་བཟུང་ནས་ཞལ་དུ་གསོལ། །དེ་ལྟར་གདོན་གསུམ་གཉེན་པོའི་ལྷ་གསུམ་པོ། །གཅིག་བསྡུས་ཡི་དམ་དྲག་པོ་གསུམ་འདྲིལ་སྐུ། །བསྐལ་མེད་རབ་ཏུ་འབར་བའི་ཀློང་དུ་བཞུགས། །ཐུགས་ཀར་ཉི་སྟེང་ཧཱུཾ་མཐར་སྔགས་ཀྱིས་བསྐོར། །དེ་ལས་འོད་འཕྲོས་ཕྱོགས་བཅུ་རྒྱལ་ཀུན་གྱི། །སྐུ་གསུང་ཐུགས་ཀྱི་བྱིན་རླབས་ཡོངས་འདུས་ཤིང༌། །སླར་ཡང་འོད་འཕྲོས་སྟེང་འོག་བར་གསུམ་གྱི། །ལོག་འདྲེན་སྤྱི་དང་ཁྱད་པར་དམིགས་ཡུལ་གྱི། །གདོན་འཚུབས་གང་མཆིས་དམིགས་མེད་ཐུལ་བར་གྱུར། །ཨོཾ་བཛྲ་པཱ་ཎི་ཧ་ཡ་གྲཱྀ་ཝ་ཀ་རུ་ཌ་ཧཱུཾ་ཕཊཿ ཞེས་ཅི་ནུས་བཟླས་པའི་མཐར། གཏོར་མཆོད་སོགས་འབུལ་བར་སྤྲོ་ན། གཙོ་སྔགས་ཀྱི་མཐར་ཨི་དཾ་བ་ལིངྟ་ཁཱ་ཧི་ཞེས་དང༌། ཡང་སྔགས་དེའི་མཐར་ཨརྒྷཾ་སོགས་ཀྱིས་མཆོད་ཅིང༌། བསྟོད་པ་ནི། ཧཱུཾ། ཕྱོགས་བཅུའི་རྒྱལ་བ་ཀུན་གྱི་སྐུ་གསུང་ཐུགས། །གཅིག་བསྡུས་ཡི་དམ་དྲག་པོ་གསུམ་འདྲིལ་སྐུ། །དྲན་པས་གདོན་བགེགས་མ་ལུས་འཇོམས་མཛད་པའི། །ཁྲོ་རྒྱལ་ཡོངས་ཀྱི་གཙོ་ལ་ཕྱག་འཚལ་བསྟོད། །ཅེས་བསྟོད་ནས་ཡི་གེ་བརྒྱ་པས་ལྷག་ཆད་བསྐང༌། བསྡུ་རིམ་ནི། ཕྱི་ནང་ཆོས་ཀུན་འོད་གསལ་དབྱིངས་སུ་ཐིམ། །སླར་ཡང་ཐུན་མཚམས་སྒྱུ་མའི་ལྷ་སྐུར་ལྡང༌། །དགེ་འདིས་འགྲོ་ཀུན་བླ་མེད་བྱང་ཆུབ་ནས། །ཕྱི་ནང་བར་ཆད་གཡུལ་ལས་བརྒལ་བར་ཤོག །ཅེས་པ་འདིའང་རང་གི་ངག་འདོན་གྱི་ཆེད་དུ་དགེ་རིན་པས་སོ།། །།འཁོར་ལོ་སྡོམ་པའི་རྒྱུན་ཁྱེར་བཞུགས། འདིར་དཔལ་ཧེ་རུ་ཀ་འཁོར་ལོ་སྡོམ་པའི་རྣལ་འབྱོར་རྒྱུན་ཁྱེར་དུ་ཉམས་སུ་ལེན་པར་འདོད་པས། ཐོག་མར་སྐྱབས་སུ་འགྲོ་བ་ནི། སངས་རྒྱས་ཆོས་དང་དགེ་འདུན་དང༌། །བླ་མ་ཡི་དམ་མཁའ་འགྲོ་ལ། །བདག་དང་མཁའ་མཉམ་སེམས་ཅན་རྣམས། །བྱང་ཆུབ་བར་དུ་སྐྱབས་སུ་མཆི། །ལན་གསུམ། སེམས་བསྐྱེད་པ་ནི། མ་གྱུར་མཁའ་མཉམ་སེམས་ཅན་རྣམས། །བྱང་ཆུབ་ཆེན་པོར་འགོད་པའི་ཕྱིར། །ཚེ་འདི་ཉིད་ལ་ཧེ་རུ་ཀའི། །གོ་འཕང་ཐོབ་པར་སེམས་བསྐྱེད་དོ། །ལན་གསུམ། དངོས་གཞི་ནི། སྭ་བྷ་ཝ་བརྗོད། སྣང་སྲིད་སྣོད་བཅུད་ཡེ་ནས་སྟོང་པ་ཉིད། །གཟུང་འཛིན་འཁྲུལ་པ་མཁའ་ལྟར་དག་པའི་ངང༌། །སྐུ་དང་ཡེ་ཤེས་འདུ་འབྲལ་མེད་པའི་ཀློང༌། །རྟེན་དང་བརྟེན་པ་ཡོངས་ཤར་དཀྱིལ་འཁོར་དུ། །རིག་པའི་ངོ་བོ་སྐད་ཅིག་དྲན་རྫོགས་སུ། །རང་ཉིད་བཅོམ་ལྡན་འཁོར་ལོ་སྡོམ་པ་ནི། །སྐུ་མདོག་ཨིནྡྲ་ནཱི་ལ་ལྟར་སྔོ་བའི། །ཞལ་བཞི་བཅུ་གཉིས་ཕྱག་ཅན་ཡུམ་དང་བཅས། །རྒྱན་དང་ཕྱག་མཚན་གར་དགུའི་ཉམས་རྫོགས་པ། །པད་ཉིའི་གདན་ལ་འཇིགས་བྱེད་དུས་མཚན་མནན། །ཡབ་ཡུམ་མཉམ་སྦྱོར་བདེ་བ་ཆེན་པོའི་སྐུ། །ཡེ་ཤེས་མེ་དཔུང་འབར་བའི་དབུས་ན་བཞུགས། །དེ་ཡི་མདུན་ནས་ཕྱོགས་དང་ཕྱོགས་མཚམས་སུ། །དྲག་མོའི་གཟུགས་ཅན་ལྷ་མོ་བཅུ་གཉིས་སོ། །ཐམས་ཅད་ཞལ་གཅིག་ཕྱག་བཞི་ཕྱོགས་མདོག་ཅན། །པད་ཉི་མི་རོའི་གདན་ལ་གར་གྱིས་རོལ། །དེ་ལྟར་དམ་ཡེ་གདོད་ནས་དབྱེར་མེད་དུ། །ལྷུན་གྲུབ་རིག་པའི་གཤིས་སུ་རོ་གཅིག་པར། །ཤེས་པས་དོན་གྱི་དབང་བསྐུར་མཆོག་ཐོབ་སྟེ། །སྐུ་བཞི་ཧེ་རུ་ཀ་ཡི་ངོ་བོར་གྱུར། །རྣམ་པའི་འཁོར་ལོར་ཤར་བའི་མཆོད་པའི་སྤྲིན། །འོད་གསལ་དབྱིངས་སུ་སྡོམ་ནས་འབུལ་གྱིས་བཞེས། །གྲགས་སྟོང་བརྗོད་བྲལ་ནཱ་དའི་སྒྲ་དབྱངས་ཀྱིས། །ཧ་རུ་ཀ་དཔལ་འཁོར་དང་བཅས་ལ་བསྟོད། །བདག་གསང་ཧཱུཾ་ལས་རྡོ་རྗེ་རྩེ་ལྔ་པའི། །བུ་ག་ཡི་གེ་དམ་གྱིས་བཀག་པ་དང༌། །ཡུམ་མཁའ་ཨ་ལས་པདྨ་འདབ་བརྒྱད་ཀྱི། །ཟེའུ་འབྲུ་བྱས་བཀག་ཐབས་ཤེས་དབྱེར་མེད་དུ། །སྦྱོར་བས་སྟོང་ཕྲག་བདུན་ཅུ་རྩ་གཉིས་ཀྱི། །རྩ་འཁོར་རྣམས་ལས་བྱང་སེམས་དཀར་དམར་རྒྱུན། །བབ་པས་ཁ་སྦྱོར་བདེ་སྟོང་ཡེ་ཤེས་ཀྱི། །རང་བཞིན་དྲན་རྟོག་འོད་གསལ་ཆོས་ཀྱི་སྐུ། །མངོན་དུ་བྱས་ཏེ་བྱང་སེམས་ཡུངས་འབྲུ་ཙམ། །པདྨའི་སྣ་རྩེར་ལྷུང་བས་ཆོས་འབྱུང་ནང༌། །རྟེན་དང་བརྟེན་པར་བཅས་པའི་ལྷའི་འཁོར་ལོ། །འཇའ་ཚོན་སྣང་བ་ལྟ་བུར་གསལ་བར་གྱུར། །ཞེས་ཕྲ་ཐིག་གི་རྣལ་འབྱོར་ཅི་ནུས་བསྒོམ། མ་ནུས་ན་སྔགས་གཞུང་བཞིན་བཟླས་ཏེ་ཡི་གེ་བརྒྱ་པས་ལྷག་ཆད་བསྐང༌། བསྡུ་རིམ་ནི། སྣོད་བཅུད་ཡེ་ནས་སྐུ་དང་ཡེ་ཤེས་སུ། །དག་ཀྱང་གཟུང་འཛིན་འཁྲུལ་པའི་བག་ཆགས་ཀྱི། །སྒྲིབ་པ་སྦྱང་ཕྱིར་རྟེན་དང་བརྟེན་པར་བསྡུ། །དེ་ཡང་སྟོང་པའི་བདག་ཉིད་ཡུམ་ལ་བསྡུ། །ཡབ་ཡུམ་རྗེས་ཆགས་བདེ་སྟོང་གཉིས་མེད་ཀྱི། །ངོ་བོ་ཞུ་བ་འོད་གསལ་ཆོས་སྐུར་ཐིམ། །དེ་ལས་སྨོན་ལམ་ཐུགས་རྗེའི་རྒྱུན་མཐུན་གྱི། །རོལ་པར་ལངས་ཏེ་གཞན་དོན་སྤྱོད་པར་གྱུར། །དགེ་བ་བསྔོ་སྨོན་བཀྲིས་སོགས་ཀྱིས་མཐའ་བརྒྱན་པར་བྱའོ། །ཞེས་པའང་སློབ་ཆར་གོས་ཅན་གྱི་བཞེད་སྐོང་དུ་དགེ་རིན་པས་སོ།། །།མཁའ་འགྲོ་བསུན་བཟློག་བཞུགས་སོ། །འདིར་གསང་སྔགས་ཀྱི་རྣལ་འབྱོར་པས་མཁའ་འགྲོའི་བསུན་ཟློག་སྒྲུབ་པར་འདོད་ན། ཐོག་མར་སྐྱབས་སེམས་ནི། བླ་མ་མཆོག་གསུམ་ལྷག་པའི་ལྷར། །བྱང་ཆུབ་བར་དུ་སྐྱབས་སུ་མཆི། །ཚེ་འཕྲང་བར་ཆད་ལས་བརྒལ་ཕྱིར། །མཁའ་འགྲོའི་བསུན་ཟློག་བསྒོམ་པར་བགྱི། །སྭ་བྷ་ཝས་ཕུང་ཁམས་སྐྱེ་མཆེད་སྦྱངས། སྟོང་པའི་ངང་ལས་སྐད་ཅིག་གིས། །རང་ཉིད་རྡོ་རྗེ་རྣལ་འབྱོར་མ། །སྐུ་མདོག་པད་རག་ལྟར་དམར་བ། །ཀུན་རྫོབ་བདེན་པ་དག་པའི་ཆར། །རྩ་ཞལ་ཡིད་ཙམ་ཁྲོ་ཞིང་འཛུམ། །དོན་དམ་བདེན་པ་གཟིགས་པའི་བརྡར། །གཙུག་ན་ཕག་ཞལ་མཐིང་ནག་འཕྱོ། །ཕྱག་གཡས་གྲི་གུ་མཁའ་ལ་འཕྱར། །གཡོན་པས་ཐོད་ཁྲག་ཐུགས་ཀར་འཛིན། །ཐོད་སྐམ་ལྔ་ཡི་ཅོད་པན་དང༌། །ཐོད་རློན་ལྔ་བཅུའི་དོ་ཤལ་འཕྱང༌། །སྐུ་ལ་ཕྱག་རྒྱ་ལྔ་ཡིས་བརྒྱན། །གྲུ་མོར་ཁ་ཊྭཱཾ་ག་བཅས་ཞབས། །གཡས་པའི་རྟིང་པ་བྷ་གར་གཏད། །གཡོན་བརྐྱངས་པད་ཉིད་མི་རོ་བརྫིས། །ཡེ་ཤེས་མེ་ཡི་དབུས་སུ་བཞུགས། །གནས་གསུམ་ཡི་གེ་གསུམ་གྱི་མཚན། །ལྟེ་བར་ཆོས་འབྱུང་པད་འདབ་བཞིའི། །དབུས་སུ་ཉི་དཀྱིལ་བྂ་ཡིག་དང༌། །ཚེ་སྲོག་དྭང་མ་ཨ་དང་ནྲྀཿ། །ཁ་སྦྱོར་མཐའ་བསྐོར་སྔགས་ཕྲེང་དང༌། །འདབ་བཞིར་ཧ་རི་ནི་སའི་མཐར། །སྔགས་ཕྲེང་ཅིག་ཅར་འཁོར་བ་ལས། །འོད་ཟེར་ཕྱོགས་བཅུའི་ཞིང་དུ་འཕྲོས། །རྒྱལ་བ་ཀུན་གྱི་གསང་བའི་དབྱིངས། །ཡེ་ཤེས་རྟག་པ་དམ་པའི་སྐུ། །རྗེ་བཙུན་རྡོ་རྗེ་རྣལ་འབྱོར་མའི། །རྣམ་པར་གྲངས་མེད་ཉི་ཟེར་གྱི། །རྡུལ་ལྟར་བྱོན་ནས་བདག་ལ་ཐིམ། །རྩ་གསུམ་རྒྱལ་བ་རབ་འབྱམས་ཀྱི། །བྱིན་རླབས་ཚེ་དང་ཡེ་ཤེས་ཀྱི། །དྭང་མའི་བཅུད་དུ་སྨིན་པ་དང༌། །སླར་ཡང་ལྟེ་བའི་སྔགས་ཕྲེང་ལས། །འོད་ཟེར་ལྕགས་ཀྱུ་ལྟ་བུར་འཕྲོས། །ཕྱོགས་སྐྱོང་ཞིང་སྐྱོང་ལ་སོགས་པ། །དཔའ་བོ་མཁའ་འགྲོའི་གྲོང་ཁྱེར་ནས། །རྡོ་རྗེ་རིན་ཆེན་པདྨ་ལས། །འབུམ་ཕྲག་ཡངས་པའི་མཁའ་འགྲོ་མ། །བཀུག་ནས་བདག་གིས་ཅི་བསྒོ་བ། །མ་བསྒྲུབས་བར་དུ་མི་བཏང་ངོ༌། །ཨོཾ་བཛྲ་བཻ་རོ་ཙ་ནི་ཡེ་ཧ་ར་ནི་ས་ཨཱ་ཡུ་ཥེ་ཧཱུཾ་ནྲྀ་ཛཿ ཞེས་ཅི་ནུས་བཟླས་ཤིང་བརྒྱ་རེའི་མཚམས་སུ་འདོད་གསོལ་ལན་རེ་བཅས་སྤེལ་མར་བཟླས་ཏེ་གསོལ་བ་བཏབ་པ་ནི། ཧོཿ དགོངས་ཤིག་མ་དང་མཁའ་འགྲོ་ཚོགས། །བདག་གི་ཉམས་ཆག་ཚངས་པ་སྩོལ། །ཚེ་འཕྲང་བར་ཆད་དབྱིངས་སུ་སོལ། །མཁའ་འགྲོའི་བསུན་ཁ་དགྲ་ལ་ཟློགས། །འགྱུར་མེད་ཚེ་ཡི་ཀ་བ་ཚུགས། །དཔལ་འབྱོར་ཡོན་ཏན་གོང་དུ་སྤེལ། །མདོར་ན་ཡིད་ལ་གང་འདོད་པའི། །དངོས་གྲུབ་མ་ལུས་བདག་ལ་སྩོལ། །ཅེས་ཡང་ཡང་བརྗོད་པའི་མཐར་ཡི་གེ་བརྒྱ་པས་ལྷག་ཆད་བསྐང་ནས། བསྡུ་རིམ་ནི། རང་ལུས་རྡོ་རྗེ་རྣལ་འབྱོར་མའི། །སྣང་ཆ་གསལ་བ་དབྱིངས་སུ་བསྡུས། །སྟོང་ཆ་བློ་འདས་ཆོས་སྐུར་བལྟ། །ཞེས་མཉམ་པར་བཞག རྗེས་ཐོབ་སྒྱུ་མའི་ལྷ་སྐུར་ལྡང༌། །དགེ་འདིས་འགྲོ་བ་མ་ལུས་པ། །བླ་མེད་བྱང་ཆུབ་མྱུར་ཐོག་ཤོག །ཅེས་པའང་དགེ་རིན་པས་སོ།། །།མཁའ་འགྲོ་སེང་གདོང་མའི་རྒྱུན་ཁྱེར་བཞུགས་སོ། །འདིར་སྔགས་ལ་འཇུག་པའི་རྣལ་འབྱོར་པའི་བར་ཆད་ཞི་བར་འདོད་པས་མཁའ་འགྲོ་མ་སེངྒེ་གདོང་པ་ཅན་རྒྱུན་ཁྱེར་དུ་སྒྲུབ་པ་ལ། ཐོག་མར་སྔོན་འགྲོ་སྐྱབས་སེམས་ནི། བླ་མ་མཆོག་གསུམ་ལྷག་པའི་ལྷར། །བྱང་ཆུབ་བར་དུ་སྐྱབས་སུ་མཆི། །བདུད་དགྲ་བར་ཆད་ལས་བརྒལ་ཕྱིར། །ཡེ་ཤེས་མཁའ་འགྲོ་བསྒོམ་པར་བགྱི། །དེ་ནས་དངོས་གཞི་ལ་འཇུག་པ་ནི། སྭ་བྷ་ཝས་ཕུང་ཁམས་སྐྱེ་མཆེད་སྦྱངས། སྟོང་ཉིད་དབྱིངས་ལས་འགག་མེད་རྩལ། །རྣམ་ཐར་སྒོ་མཚོན་ཆོས་འབྱུང་དབུས། །སྣ་ཚོགས་པད་ཉིད་རོ་ཡི་སྟེང༌། །རང་རིག་ཧཱུཾ་ཡིག་མཐིང་ནག་ལས། །འོད་ཟེར་མཚོན་ཆ་སྣ་ཚོགས་འཕྲོས། །དགྲ་བགེགས་བྱད་མ་ཚར་བཅད་ཅིང༌། །ཚུར་འདུས་ཧཱུཾ་ཡིག་ཡོངས་གྱུར་པས། །རང་ཉིད་ཡེ་ཤེས་མཁའ་འགྲོ་མ། །རབ་འཇིགས་མཐིང་ནག་སེངྒེའི་གདོང༌། །ཞལ་གདངས་ལྗགས་འདྲིལ་མཆེ་བ་གཙིགས། །སྤྱན་གསུམ་བགྲད་ཅིང་ཁྲོ་གཉེར་བསྡུས། །སྨ་ར་སྨིན་མ་མེ་ལྟར་འབར། །རལ་པ་སྔོ་སྐྱ་གྱེན་དུ་བརྫེས། །གཟུང་འཛིན་དགྲ་སྲོག་གཅོད་པའི་ཕྱིར། །ཕྱག་གཡས་གྲི་གུ་ནམ་མཁའ་འཕྱར། །ཉམས་པའི་སྙིང་ཁྲག་གསོལ་བའི་ཕྱིར། །གཡོན་པ་ཐོད་ཁྲག་ཐུགས་ཀར་འཛིན། །དུག་གསུམ་སྒྲོལ་མཛད་ཁ་ཊྭཱཾ་ག །གྲུ་མོ་གཡོན་འཆང་གླང་ལྤགས་དང༌། །མི་ལྤགས་གཡང་གཞི་སྐུ་ལ་གསོལ། །སྟག་གི་པགས་པའི་ཤམ་ཐབས་ཅན། །ཐོད་སྐམ་ལྔ་ཡིས་དབུ་ལ་བརྒྱན། །ཐོད་རློན་ལྔ་བཅུའི་དོ་ཤལ་འཕྱང༌། །དར་དང་རུས་པའི་རྒྱན་གྱིས་སྤྲས། །ཞབས་གཉིས་གཡས་བསྐུམ་གཡོན་བརྐྱང་གིས། །མེ་དཔུང་འབར་བའི་ཀློང་ན་བཞུགས། །མཁའ་འགྲོ་བྱེ་བ་འབུམ་སྡེ་བསྐོར། །གནས་གསུམ་རྡོ་རྗེ་གསུམ་གྱིས་མཚན། །ཐུགས་ཀའི་ཧཱུཾ་ལས་འོད་འཕྲོས་པས། །ཨོ་རྒྱན་མཁའ་འགྲོའི་ཕོ་བྲང་ནས། །འཁོར་བཅས་སྤྱན་དྲངས་གཉིས་མེད་གྱུར། །ཐུགས་ཀར་ཉི་སྟེང་ཧཱུཾ་ཡིག་མཐར། །སྔགས་འཕྲེང་སྔོན་པོ་གཡོན་དུ་འཁོར། །དེ་ལས་འོད་ཟེར་དཔག་ཡས་འཕྲོས། །དྲག་སྔགས་མཚོན་ཆའི་འཕྲོ་འདུ་ཡིས། །གནོད་བྱེད་མ་ལུས་ཚར་བཅད་གྱུར། །ཨཿཀ་ཿསཿམཿརཿཙཿཤཿདཿསཿམཿརཿཡཿཕཊཿཅེས་ཅི་ནུས་བཟླས་པའི་མཐར། ན་མོ། རྩ་བརྒྱུད་བླ་མ་ཡི་དམ་ལྷ། །མཁའ་འགྲོ་བདུད་འདུལ་དྲག་མོ་ཡི། །བདེན་པ་ཆེན་པོའི་བྱིན་རླབས་ཀྱིས། །བདག་དང་རྒྱུ་སྦྱོར་ཡོན་བདག་གི །བྱད་ཁ་ཕུར་ཁ་རྦོད་གཏོང་སོགས། །མི་མཐུན་ཆག་ཆེ་ཉམ་ང་ཀུན། །སྡང་བར་བྱེད་པའི་དགྲ་ལ་ཟློག །གནོད་པར་བྱེད་པའི་བགེགས་ལ་ཟློག །བདུད་དགྲ་བྱད་མའི་སྟེང་དུ་ཟློག །རྗེས་ཤུལ་མེད་པར་ཟློག་གྱུར་ཅིག །ཅེས་ཐལ་རྡེབ་བྱ། དེ་ནས་མཆོད་གཏོར་འབུལ་ན། ཨོཾ་ཌཱ་ཀི་ནཱི་སིངྷ་མུ་ཁ་ས་པཱ་རི་ཝ་རེ་ཨརྒྷཾ་སོགས་ཀྱིས་མཆོད། གཏོར་མའང་སྔགས་དེའི་མཐར་ཨི་དཾ་བ་ལིང་བཏགས་པས་ཕུལ། མཁའ་ལ་སྤྱོད་པའི་གནས་མཆོག་དམ་པ་ན། །མངོན་ཤེས་རྫུ་འཕྲུལ་མངའ་བའི་མཐུ་སྟོབས་ཅན། །སྒྲུབ་པ་པོ་ལ་མ་གཡེལ་བུ་བཞིན་སྐྱོང༌། །གནས་གསུམ་མཁའ་འགྲོའི་ཚོགས་ལ་ཕྱག་འཚལ་བསྟོད། །ཅེས་བསྟོད་ནས་ཡི་གེ་བརྒྱ་པས་ལྷག་ཆད་བསྐངས། བསྡུ་རིམ་ནི། རང་ལུས་ཡེ་ཤེས་མཁའ་འགྲོ་མའི། །སྣ་ཆ་གསལ་བ་དབྱིངས་སུ་བསྡུས། །སྟོང་ཆ་བློ་འདས་ཆོས་སྐུར་བལྟ། །ཞེས་མཉམ་པར་བཞག རྗེས་ཐོབ་སྒྱུ་མའི་ལྷ་སྐུར་ལྡང༌། །དགེ་འདིས་འགྲོ་བ་མ་ལུས་པ། །བླ་མེད་བྱང་ཆུབ་མྱུར་ཐོབ་ཤོག །ཅེས་པ་འདིའང་རང་གི་རྒྱུན་གྱི་ངག་འདོན་དུ་དགེ་རིན་པས་སོ། །མགོན་པོ་ཡི་དམ་དུ་སྒྲུབ་པའི་མན་ངག་བཞུགས་སོ། །དཔལ་ཧེ་རུ་ཀ་ལ་ཕྱག་འཚལ་ལོ། །འདིར་མགོན་པོ་རྒྱུན་དུ་ཡི་དམ་གྱི་ལྷར་སྒྲུབ་པར་འདོད་པས། སྐྱབས་སེམས་རྒྱས་བསྡུས་གང་རུང་སྔོན་དུ་བཏང་ནས། ཨོཾ་ཤཱུནྱ་ཏཱ་སོགས་བརྗོད། སྟོང་པའི་དབྱིངས་སུ། ཡཾ་ལས་རླུང་གི་དཀྱིལ་འཁོར་ནག་པོ་ཟླ་གམ་སོགས་ནས། མེ་ཁ་དོག་ལྔས་ཡོངས་སུ་བསྐོར་བའི་དབུས་སུ། སྣ་ཚོགས་པདྨ་དང་ཉི་མའི་དཀྱིལ་འཁོར་གྱི་གདན་ལ། རང་གི་སེམས་རྒྱུ་དུས་ཀྱི་མགོན་པོ་ཐོག་མ་དང་མཐའ་མ་མེད་པའི་རྡོ་རྗེ་སེམས་དཔའ། དེ་གཉིས་ཐུགས་རྗེ་ཆེན་པོའི་དབང་གིས་སྲིད་པ་གསུམ་གྱི་ཁམས་ན་འགྲོ་བའི་དོན་མཛད་པའི་ཕྱིར། ལམ་དུས་ཀྱི་མགོན་པོ་རང་རིག་ཧཱུཾ་མཐིང་ནག་འོད་ཟེར་ལྔར་འབར་བ་ཞིག་ཏུ་གྱུར། དེ་ལས་འོད་ཟེར་འཕྲོས། གདུག་པ་ཅན་ཐམས་ཅད་ཚར་བཅད། སངས་རྒྱས་ཐམས་ཅད་ཀྱི་མཐུ་སྟོབས་ཀྱི་ནུས་པ་བསྡུས་ཏེ་ཧཱུཾ་ལ་ཐིམ། དེ་ཡོངས་སུ་གྱུར་པ་ལས། འབྲས་དུས་ཀྱི་མགོན་པོ་རང་ཉིད་ཁྲག་འཐུང་ཐམས་ཅད་ཀྱི་སྤྱི། མཧཱ་ཀ་ལའི་རིགས་ཐམས་ཅད་ཀྱི་འཁོར་ལོས་བསྒྱུར་བ། མགོན་པོ་ཆེན་པོ་བྱ་རོག་གི་མིང་ཅན་བདུད་དང་བདུད་ཀྱི་ཕྱོགས་ལ་དྲག་ཤུལ་ཆེན་པོར་ཁྲོས་པ་སོགས་ནས། ཡབ་དང་རྡོ་རྗེ་པདྨ་གཉིས་སུ་མེད་པར་སྙོམས་པར་ཞུགས་པའི་སྤྱི་བོར་ཨོཾ། མགྲིན་པར་ཨཿ སྙིང་ཁར་ཧཱུཾ། ལྟེ་བར་ཧོཿ ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ་ཧཱུཾ་མཐིང་ནག་གི་མཐར་སྲོག་སྔགས་ཀྱིས་བསྐོར་བ། དེ་དག་ལས་འོད་འཕྲོས། རང་བཞིན་ཆོས་ཀྱི་དབྱིངས་ནས་ཡེ་ཤེས་སེམས་དཔའི་ལྷ་ཚོགས་སྐུ་གསུམ་ཡེ་ཤེས་ལྔའི་བདག་ཉིད་ཅན་གྱི་མགོན་པོ་དཔག་ཏུ་མེད་པ་སྤྱན་དྲངས། ཛཿཧཱུཾ་བཾ་ཧོཿ བདག་ཉིད་དམ་ཚིག་སེམས་དཔར་གསང་བའི་ལུས་ངག་ཡིད་གསུམ་དང་གཉིས་སུ་མེད་པར་གྱུར། སླར་ཡང་ཐུགས་ཀའི་ཧཱུཾ་ལས་འོད་ཟེར་འཕྲོས། གདན་གསུམ་ཚང་བའི་དབང་གི་ལྷ་ཚོགས་སྤྱན་དྲངས། དེ་རྣམས་ཀྱིས་བུམ་པ་བདུད་རྩི་ལྔའི་ཆུས་གང་བས་དབང་བསྐུར། ལུས་གང༌། དྲི་མ་དག་ཆུ་ལྷག་མ་སྤྱི་བོར་འཁྱིལ་བ་ལས། དཔལ་འཁོར་ལོའི་མགོན་པོ་རྡོ་རྗེ་ཡན་ལག་མ་དང་ལྷན་ཅིག་བཞུགས་པས་དབུ་བརྒྱན་པར་གྱུར། །ཞེས་གསལ་བཏབ་ནས། སྣང་སྲིད་ཐམས་ཅད་འདོད་ཡོན་ལྔའི་ལོངས་སྤྱོད་དུ་གྱུར་པ་སྣང་སྟོང་སྒྱུ་མ་ལྟ་བུར་རོལ་བས་མཆོད་པ་དང༌། ཟིན་མ་ཟིན་གྱི་སྒྲ་སྐད་ཐམས་ཅད་དེར་འཛིན་གྱིས་མ་བསླད་པར་གྲགས་སྟོང་གཞོམ་མེད་སྐད་ཀྱིས་བསྟོད་པར་བསམ་ནས། གསལ་སྣང་མ་བྱུང་གི་བར་དུ་བསྒོམ་པར་བྱའོ། །དེ་ནས་ཐུགས་ཀའི་སྔགས་ཕྲེང་ལས་འོད་ཟེར་འཕྲོས། སྣོད་ཀྱི་འཇིག་རྟེན་ཐམས་ཅད་ནས་འོག་མིན་གྱི་ཞིང་ཁམས་ཆེན་པོར་གྱུར་པ་དང༌། བཅུད་ཀྱི་སེམས་ཅན་ཐམས་ཅད་ཉིད་ལས་མི་གཞན་པའི་སྐུར་ལྟ་བ་དང༌། སྒྲ་སྐད་ཐམས་ཅད་སྔགས་ཀྱི་རང་སྒྲ་དང༌། དྲན་རྟོགས་ཐམས་ཅད་འོད་གསལ་ཆོས་ཉིད་ཀྱང་རལ་པར་ཤེས་པའི་ངང་ནས། འབྲུ་བཅུ་བདུན་པ་ཞལ་མ་མཐོང་གི་བར་དུ་བཟླ་བར་བྱའོ། །ཡང་སྐབས་སུ་ཡབ་ཀྱི་ཐུགས་ཀའི་སྔགས་ཕྲེང་ཨ་བ་དྷཱུ་ཏིའི་ལམ་བརྒྱུད་གསང་གནས་ནས། ཡུམ་གྱི་གསང་བ་དང་དབུ་མར་བརྒྱུད་ནས་ཡབ་ཀྱི་ཞལ་དུ་ཞུགས། ཐུགས་ཀར་འཁོར་བ་ལ་དམིགས་པ་དོ་ལིའི་བཟླས་བ་གང་བདེར་བྱའོ། །མཐར་ཐུན་བསྡུ་བ་དང་ཡི་གེ་བརྒྱ་པས་ལྷག་ཆད་བསྐངས་ནས། བསྡུ་རིམ་ནི། རིགས་བདག་འཁོར་ལོའི་མགོན་པོ་ཡབ་ཡུམ་འོད་དུ་ཞུ་ནས་བདག་ཉིད་གཙོ་བོ་ཡབ་ཡུམ་དུ་གསལ་བ་བསྡུ། ཡུམ་ཡབ་ལ། ཡབ་ཐུགས་ཀའི་སྔགས་ཕྲེང་བ། དེ་ཧཱུཾ་ལ། ཧཱུཾ་གི་ཞབས་ཀྱུ་ཁོག་པ་ལ། དེ་མགོ་བོར། དེ་ཟླ་ཚེས་ལ། དེ་ནཱ་ད་ལ། དེ་ཡལ་བས་དམིགས་མེད་ཆོས་ཀྱི་དབྱིངས་སུ་དག་པར་གྱུར། །ཇི་སྐད་དུ། གང་ཞིག་སྤོ་རྒྱུ་སུ་ཡིས་སྤོང༌། །ཇི་ལྟར་བྱས་སློང་མི་དམིགས་པས། །སྤང་བླང་མེད་པའི་ལམ་འདི་ཡིས། །ཆོས་ཀུན་གདོད་ནས་གནས་པར་སྦྱོར། །ཞེས་གསུང་པའི་དོན་ལ་མཉམ་པར་བཞག་གོ །ཡང་འཇུག་ཏུ། འོད་གསལ་དེ་ལས་ནཱ་ད་དང་ཧཱུཾ། དེ་ལས་འོད་ཟེར་འཕྲོས། གདུག་པ་ཅན་ཐམས་ཅད་ཚར་བཅད་སོགས་ནས་སྔར་བཞིན་བཟླས་པའི་བར་བྱའོ། །ལྡང་དུས་འོད་གསལ་དེ་ལས་རང་སྐད་ཅིག་གིས་ཧེ་རུ་ཀ་ཞལ་གཅིག་ཕྱག་བཞི་པའི་སྐུར་གྱུར། དགེ་བ་བསྔོ། སྨོན་ལམ་བཀྲ་ཤིས་ཅི་རིགས་པས་མཐའ་བརྒྱན་པར་བྱའོ། །འདི་ནི་བསྐྱེད་རྫོགས་ཟུང་འཇུག་གི་མན་ངག་དམ་པ་སྟེ། ཕྱག་རྒྱ་ཆེན་པོ་མཆོག་གི་དངོས་གྲུབ་ཚེ་འདི་ཉིད་ལ་ཐོབ་པ་གྱུར་ན། དངོས་གྲུབ་གཞན་ལྟ་ཅི། དཀར་མོ་འབྲས་ཀྱི་སྙེ་མ་ལེགས་ན་ཕུར་སོག་ཞར་ལ་བྱུང་བ་བཞིན་ནོ། །དེ་ནས་མཐུན་མཚམས་སུ་གཏོར་མ་ངེས་པར་འབུལ་དགོས་ཏེ། རྣལ་འབྱོར་གཏོར་མར་མ་བརྩོན་ན། །སྒྲུབ་པའི་བར་ཆད་སུ་ཡིས་སེལ། །ཞེས་གསུངས་པས། གཏོར་མཆོག་རྒྱས་བསྡུས་གང་རུང་སྒེར་དུ་འབུལ་བར་བྱའོ། །ཞེས་པ་འདི་ཡང་གོང་མའི་གསུང་རྒྱུན་བཞིན་དགེ་རིན་པས་རྒྱུན་གྱི་ཉམས་ལེན་དུ་བསྟར་བདེ་བར་བཀོད་པའོ།། །།དགེ་བསྙེན་པདྨའི་ཕྲེང་བའི་སྒྲུབ་ཐབས་བཞུགས་སོ། །འདིར་ཐུན་མོང་གི་དངོས་གྲུབ་དོན་དུ་གཉེར་བས་ལྷ་ཡི་དགེ་བསྙེན་པདྨའི་ཕྲེང་བ་ཅན་སྒྲུབ་པ་ལ། གུ་རུའི་བདག་བསྐྱེད་སྔོན་དུ་བཏང་ནས། སྤྱན་འདྲེན་པ་ནི། བདག་ཉིད་ཉི་མ་འོད་ཟེར་དུ། །གསལ་བའི་ཐུགས་ཀའི་ས་བོན་དང༌། །ཕྱག་གཡོན་སྡིགས་མཛུབ་ཉི་ཟེར་ལས། །འོད་ཟེར་ལྕགས་ཀྱུ་ལྟ་བུར་འཕྲོས། །རི་རབ་ཆེན་པོའི་བྱང་ཤར་མཚམས། །ཉི་ཁྱིམ་འབར་བའི་གཞལ་ཡས་ནས། །ལྷ་བུ་ཡིད་འོང་ཀུན་གྱི་གཙོ། །དགེ་བསྙེན་པདྨའི་ཕྲེང་བ་ཅན། །སྐུ་མདོག་དཀར་དམར་མདངས་དང་ལྡན། །རབ་མཛེས་ཞལ་གཅིག་ཕྱག་གཉིས་པ། །ཕྱག་གཡས་བ་དན་དཀར་པོ་དང༌། །གཡོན་ན་རིན་ཆེན་ཡོལ་གོ་འཛིན། །རིན་ཆེན་དུ་མའི་རྒྱན་གྱིས་བརྒྱན། །དར་ཚོན་སྣ་ལྔའི་ན་བཟའ་གསོལ། །ཐུགས་རྗེ་ཆེན་པོའི་སྤྲུལ་པ་སྟེ། །དཀར་ཕྱོགས་སྐྱོང་བའི་ཐུ་བོ་ཁྱོད། །ལྷན་ཅིག་སྐྱེས་པའི་ལྷ་ཡིན་པས། །རྣལ་འབྱོར་བདག་གི་དགྲ་ལྷར་བྱོན། །ཁྱོད་ནི་ལོངས་སྤྱོད་གཏེར་གྱི་བདག །མངོན་ཤེས་རྫུ་འཕྲུལ་སྟོབས་མངའ་བས། །དེང་འདིར་བདག་གི་སྤྱན་འདྲེན་གྱིས། །མྱུར་བ་ཉིད་དུ་གཤེགས་སུ་གསོལ། །ཞེས་སྤྱན་དྲངས་ནས། བཞུགས་སུ་གསོལ་བ་ནི། ཀྱེ། རིན་ཆེན་ནོར་བུའི་བླ་རྡོའི་མཁར། །ཁྱོད་ཀྱི་ཡིད་གཟུགས་ཆགས་པའི་རྟེན། །འདི་ལ་བརྟན་པར་བཞུགས་ནས་ཀྱང༌། །འདོད་པའི་དངོས་གྲུབ་བསྩལ་དུ་གསོལ། །དེ་ནས་དམ་ལ་བཞག་པ་ནི། ཀྱེ། བདག་ནི་རྣལ་འབྱོར་དམ་ཚིག་ཅན། །སྔགས་འཆང་པདྨ་འབྱུང་གནས་ཀྱི། །སྤྲུལ་པ་ཉི་མ་འོད་ཟེར་ཡིན། །ཁམས་གསུམ་བདག་གིས་དབང་གྱུར་ན། །ཁྱོད་ཀྱང་བདག་ལ་མི་འདུད་ཅི། །དེ་ནས་བཟུང་སྟེ་དུས་ཀུན་ཏུ། །བདག་གི་རེ་བ་མ་རྫོགས་པར། །ནམ་ཡང་འབྲལ་བར་མ་བྱེད་ཅིག །ཅེས་བསྐོ་བས་ཁོ་རང་དབང་མེད་པར་དད་དད་གུས་གུས་སུ་གྱུར་ཏེ་ཅི་བསྐོ་བ་ཉན་པར་བསམ་ནས། ཨོཾ་ཨཱཿཧཱུཾ་བཛྲ་གུ་རུ་སཱུརྻ་རསྨི་སརྦ་ཀརྨ་སིདྡྷི་ཧཱུཾ། དེ་ཝ་ཨུ་པ་སི་ཀ་པདྨ་མཱ་ལེ་བདག་ལ་དུང་དུང་བྲེང་བྲེང་ཛ་ཛཿ། ཞེས་ཅི་ནུས་བཟླས་པའི་མཐར། དེ་ལ་གཏོར་མ་འབུལ་བ་ནི། དཀར་མངར་འོ་མས་སྤྲུས་པའི་དཀར་གཏོར་བཤམས། རཾ་ཡཾ་ཁཾ། ཨོཾ་ཨཱཿཧཱུཾ། ལན་གསུམ་དང༌། ནམ་མཁའ་མཛོད་ཀྱི་སྔགས་རྒྱས་བྱིན་གྱིས་བརླབས་ནས་འདི་སྐད་དོ། ཀྱེ། ལྷ་བུ་ཡིད་འོང་ཚུར་གསོན་ཅིག །བདེན་པའི་ཚིག་ལ་མི་ཉན་མེད། །ཞིམ་པའི་ཟས་ལ་མི་ཆགས་མེད། །ཁྱོད་ཀྱི་ཐུགས་དམ་ངས་བསྐང་གིས། །ང་ཡི་ལས་བཅོལ་ཁྱོད་ཀྱི་སྒྲུབས། །གཏན་དུ་བློ་གཏད་ཐུབ་པར་གྱིས། །བརྩེ་དང་དུང་སེམས་ཅི་ཆེར་མཛོད། །ཁྱོད་ལ་བསྔོས་པའི་གཏོར་མ་འདི། །ས་གཞིའི་ཁྱོན་ལས་རྒྱ་ཆེ་ལ། །རི་རབ་ལས་ཀྱང་དཔག་མཐོ་ཞིང༌། །ཉི་ཟླ་འོད་ལས་བཀྲག་མདངས་མཚར། །དཔག་བསམ་ཤིང་ལས་དྲི་ཞིམ་པ། །འཆི་མེད་བདུད་རྩི་ལས་ལྷག་པའི། །ཁ་དོག་དྲི་རོ་ནུས་ལྡན་པས། །གང་འདོད་འཛད་མེད་ལོངས་སྤྱོད་དུ། །འཕྲུལ་ཏེ་འབུལ་ལོ་དགྱེས་པར་རོལ། །དེ་ཝ་ཨུ་པ་སི་ཀ་པདྨ་མཱ་ལེ་ས་པ་རི་ཝ་རེ་ཨི་དཾ་བ་ལིངྟ་ཁ་ཁ་ཁཱ་ཧི་ཁཱ་ཧི། ཞེས་ལན་བདུན་གྱི་ཚིམ་པར་བསྔོས་ནས། འདོད་དོན་གསོལ་བ་ནི། མཆོད་སྦྱིན་གཏོར་མ་འདི་བཞེས་ནས། །ཁྱོད་ཀྱི་ཕྲིན་ལས་དུས་ལ་བབ། །རྣལ་འབྱོར་བདག་ཅག་འཁོར་བཅས་ལ། །ནད་མེད་ཚེ་དང་དབང་ཕྱུག་དང༌། །དཔལ་དང་གྲགས་དང་སྐལ་བ་བཟང༌། །ལོངས་སྤྱོད་རྒྱ་ཆེ་ཀུན་འགྲུབ་ཅིང༌། །ཞི་དང་རྒྱས་ལ་སོགས་པ་ཡི། །ལས་ཀྱི་དངོས་གྲུབ་བདག་ལ་སྩོལ། །ཁྱད་པར་ལྗོངས་འདིའི་བསྟན་འགྲོ་སྤྱིར། །སྐྱིད་སྡུག་ལེགས་ཉེས་གང་བྱུང་དང༌། །མ་འོངས་འབྱུང་འགྱུར་ཐམས་ཅད་ཀྱང༌། །མངོན་སུམ་བདག་ལ་ལུང་བསྟན་མཛོད། །སྒོས་སུ་བདག་དང་ཡོན་བདག་ལ། །འགལ་རྐྱེན་བར་ཆད་ཅི་བྱུང་ཡང༌། །དངོས་སམ་ཉམས་དང་རྨི་ལམ་དུ། །ལུང་བསྟན་གསལ་བར་མཛད་དུ་གསོལ། །གཞན་ཡང་བདག་གི་ཚེ་ཚད་དང༌། །འགྲོ་དོན་ཕྲིན་ལ་གང་བབ་སོགས། །ལྐོག་གྱུར་མངོན་སུམ་གསལ་ནུས་པའི། །སྣང་བ་དམ་པ་བདག་ལ་སྩོལ། །མདོར་ན་ལས་བྱ་གང་ལ་ཡང༌། །བཟང་ངན་ཁྱོད་ལ་ཞུ་འཚལ་བས། །ལྷ་ཁྱོད་བཏང་སྙོམས་མ་མཛད་པར། །བླང་དོར་གསལ་བར་བསྟན་དུ་གསོལ། །ཞེས་བཅོལ་ནས། གཤེགས་གསོལ་ནི། ཀྱེ། སྲིད་པ་གསུམ་གྱི་བྱ་ར་ཁྱོད། །ད་ནི་རང་གི་གནས་སུ་གཤེགས། །ཉིན་རིམ་དུས་སུ་ཚུར་བྱོན་ནས། །བདག་ལ་དངོས་གྲུབ་ཀུན་སྩོལ་ཅིག །ཨོཾ་གཙྪ་གཙྪ་རང་གནས་སུ་གཤེགས་པར་གྱུར། །དེ་ནས་བདག་བསྐྱེད་བསྡུ་རིམ་སོགས་བྱའོ། །ཅེས་པའང་དགེ་རིན་པས་སོ།། །།